Diari Oficial de la Generalitat Valenciana


Sumari del DOGV 3906, del 28-12-2000 (2000/10807)

ORDRE de 20 de desembre de 2000, de la Conselleria de Benestar Social per la qual es regula i es convoca el programa per a finançar estades en residències de tercera edat l'any 2001.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   3906

Data del DOGV
:   28-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10366


Data del document
:   20-12-2000

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * equipament social
    * tercera edat
    * ajuda pública

ORDRE de 20 de desembre de 2000, de la Conselleria de Benestar Social per la qual es regula i es convoca el programa per a finançar estades en residències de tercera edat l'any 2001. [2000/10878]
  
La població de tercera edat és un dels grups socials que necessita una atenció específica, de forma molt particular quan per la seua situació de soledat, deficiències en el seu estat de salut, o absència de família que puga facilitar-los l'atenció que necessiten, han de recórrer a l'ingrés en un centre residencial.
  
Actualment es considera que la qualitat de vida de les persones majors s'incrementa quan aquestes poden satisfer les seues necessitats en el seu entorn familiar i social, però és un fet, que determinades situacions no poden satisfer-se en aquest àmbit i que cal per això, disposar d'altres alternatives: les residències.
  
A més es fa necessari possibilitar l'elecció del centre a les persones que necessiten aquest recurs habilitant una oferta de places residencials el més àmplia possible i respectant la proximitat al seu àmbit familiar.
  
Per tot això la Generalitat en el marc del que preveu l'art. 50 de la Constitució, l'article 31.24 de l'Estatut d'Autonomia, l'article 20, d) de la Llei 5/1997, de 25 de juny, per la qual es regula el sistema de Serveis Socials en l'àmbit de la Comunitat Valenciana, així com el Pla de Qualitat Assistencial Gerontològic aprovat mitjançant l'Acord del Consell d'1 de setembre de 1998, estableix, i en virtut de les facultats atribuïdes pel Decret 138/2000 de 5 de setembre del Govern Valencià pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1. Objecte
  
1.1.L'objecte d'aquesta ordre és convocar el programa per a l'any 2001 per a sufragar les estades en residències de persones que, tenint necessitat d'ingressar en un centre residencial, no disposen de mitjans suficients per a fer front al seu cost. Aquestes estades podran tenir caràcter permanent o temporal.
  
1.1.1 S'entén per ingrés temporal el que es produeix per a satisfer necessitats eventuals, tant sanitàries com socials de caràcter previsible, que afecten directament persones majors per períodes de convalescència o per necessitats transitòries.
  
1.1.2 S'entén per estada de respir la que té com a finalitat essencial la substitució del cuidador/s de persones majors amb algun grau de dependència, quan per diferents raons, i per un temps limitat, els primers no poden fer-se càrrec de l'atenció que necessita el segon.
  
1.1.3 S'inclouen dins d'aquestes categories a les persones, semiassistides, assistides o supraassistides.
  
1.1.4. La duració de les estades temporals serà d'un o dos mesos naturals com a màxim, si s'acredita prou que no hi ha una altra forma de satisfer convenientment la necessitat. En el cas de sol·licitar ingressos temporals o de respir, caldrà fer-ho amb un mes d'antelació com a mínim a la data prevista per a l'ingrés.
  
1.1.5 Quan es tracte d'aquest tipus d'estades de caràcter transitori, una vegada esgotat el termini corresponent, el sol·licitant podrà abandonar el centre o bé romandre a títol particular en aquest.
  
1.1.6 A fi d'evitar que aquest sistema s'utilitze com una forma privilegiada d'accés permanent, les persones que hagen sigut ateses temporalment, que desitgen accedir a estades amb caràcter permanent, hauran de sol·licitar-ho novament presentant una sol·licitud ordinària, que es resoldrà d'acord amb els criteris generals que s'estableixen en els apartats següents
  
1.2. Acreditada per la persona major la seua necessitat d'ingrés, previsiblement amb caràcter permanent, en una residència i la mancança de mitjans econòmics per a satisfer aquesta necessitat, la Generalitat Valenciana sufragarà l'import complementari fins al preu de la plaça establit en l'article 2.2 d'aquesta ordre. Aquest import serà satisfet directament a qualsevol de les residències integrades en aquest programa i que el beneficiari elegisca per a la seua atenció.
  
Article 2. Tipologia de les places i quantia.
  
2.1. La tipologia dels usuaris es determinarà en funció del grau de dependència dels beneficiaris d'acord amb les puntuacions que figuren en l'annex I, a partir de l'informe mèdic segons model 3 que figura en l'annex, estés per un metge col·legiat que es pronunciarà per cada un dels aspectes a què es refereix el barem. Així, als efectes d'aquest programa, una vegada determinada la puntuació total mitjançant la suma de les puntuacions obtingudes en cada un dels apartats d'aquest barem, es consideraran:
  
- Vàlids: els qui obtingueren una puntuació de fins a 10 punts.
  
- Semiassistits: els qui obtingueren una puntuació de més de 10 i fins a 18 punts.
  
- Assistits: els qui obtingueren una puntuació de més de 18 punts i fins a 30 punts.
  
- Supraassistits: els qui obtingueren una puntuació de més de 30 punts.
  
2.2. Els preus de les places, i per tant les quanties que serviran de base per al càlcul del preu per plaça en l'exercici 2001, són les que s'especifiquen a continuació:
  
Vàlids: 119.000 PTA/mes (Impostos inclosos)
  
Semiassistits: 137.000 PTA/mes (Impostos inclosos)
  
Assistits: 166.000 PTA/mes (Impostos inclosos)
  
Supraassistits: 200.000 PTA./mes (Impostos inclosos)
  
2.3.En els preus anteriors s'inclou l'atenció integral dels beneficiaris amb tots els serveis propis d'un centre residencial, sense que la residència puga cobrar als beneficiaris quantitats addicionals per la prestació d'aquests.
  
Article 3. Persones que poden acollir-se al programa
  
3.1. Poden acollir-se al programa objecte d'aquesta convocatòria les persones que reunisquen els següents requisits:
  
3.1.1. Tenir 60 anys o més i que hagen cessat en la seua activitat laboral. Excepcionalment s'hi inclouran persones menors d'aquesta edat, quan es tracte de minusvàlids convivents amb els sol·licitants i que desitgen ingressar conjuntament amb ells, a fi de preservar la unitat familiar, sempre que ingressen en el mateix centre que els sol·licitants principals. A aquests efectes es consideraran minusvàlids aquells que defineix com a tals la Llei d'Integració Social del Minusvàlid i que tinguen un grau de minusvalidesa igual o superior al 33%.
  
3.1.2. Residir a la Comunitat Valenciana i estar empadronat en algun dels seus municipis amb una antiguitat mínima d'un any.
  
3.1.3. Acreditar la necessitat de l'ingrés en un centre residencial per no disposar d'altres recursos alternatius a aquesta necessitat.
  
Article 4. Acreditació de la necessitat.
  
4.1.Per a acreditar la necessitat d'ingrés en un centre residencial, el sol·licitant haurà d'adjuntar a la seua sol·licitud un informe social segons model 2 que figura en l'annex, on es reflectisca la seua situació personal i familiar així com qualsevol altra circumstància, que a juí del tècnic que l'elabore, justifique aquella necessitat. L'informe social, emés pel treballador social, s'estendrà a tots els aspectes a què es refereix l'Annex II i es valorarà d'acord amb la puntuació que figura en l'esmentat Annex II i serà necessari per a acreditar la necessitat social, obtenir com a mínim els següents punts:
  
a) Vàlids: 10 punts.
  
b) Semiassistits: 15 punts
  
c) Assistits: 18 punts.
  
d) Supraassistits: 30 punts.
  
4.2.Per a l'acreditació de la insuficiència de recursos econòmics per a afrontar els costos de la residència es consideraran els ingressos provinents de sous, rendes, interessos bancaris, pensions o ajudes corresponents a institucions públiques.
  
4.3.Es considerarà que el sol·licitant té recursos econòmics suficients i per tant no podrà acollir-se al programa establit en aquesta ordre, quan la renda per càpita de la seua unitat familiar siga igual o superior al cost de la plaça que necessita, d'acord amb els preus que s'indiquen en l'article 2.3 d'aquesta ordre, o quan la suma de l'aportació que li corresponga realitzar i la que corresponga a les unitats familiars dels seus fills que no formen part de la unitat familiar del sol·licitant, d'acord amb el que preveu l'article 8 d'aquesta ordre, iguale o supere el preu de l'esmentada plaça. A aquest efecte, es consideraran unitats familiars les regulades en l'article 68 de la Llei 40/1998, de l'Impost sobre la Renda de les Persones Físiques.
  
Article 5. Requisits dels centres.
  
5.1.Els sol·licitants que accedisquen al programa podran ingressar en qualsevol centre dependent de la Direcció General de Serveis Socials la gestió dels quals siga establida per aquest sistema o en qualsevol de les residències que reunisquen els següents requisits:
  
5.1.1. Disposar de l'autorització concedida a l'empara de l'article 47 de la vigent Llei 5/1997, per la qual es regula el Sistema de Serveis Socials en l'àmbit de la Comunitat Valenciana.
  
5.1.2. Estar acollida al sistema establit per aquesta ordre mitjançant la petició d'adhesió a la Direcció General de Serveis Socials i omplir la sol·licitud que figura en l'Annex IV, que serà resolta oportunament.
  
5.1.3. L'adhesió al programa implicarà per als titulars de les residències les següents obligacions:
  
5.1.3.a). Acceptar els preus i les condicions que s'estableixen en aquesta ordre
  
5.1.3.b). Comunicar les altes i les baixes d'usuaris a la direcció territorial de Benestar Social de la província on està ubicat el centre, en el termini de tres dies, especificant-ne el motiu i adjuntant-hi els justificants corresponents.
  
5.1.3.c) Acceptar la condició d'usuari vàlid, semiassistit, assistit o supraassistit que haurà sigut determinada prèviament per la Conselleria de Benestar Social d'acord amb els criteris establits en l'article 2 i que estarà indicat en la resolució.
  
5.1.3.d).Acceptar els ingressos en la residència sempre que dispose de places lliures. Una vegada admés un ingrés, la residència no podrà exigir-li que abandone el centre excepte circumstàncies excepcionals, que es troben regulades en el Reglament de Règim Intern del Centre, i amb la comunicació i acceptació prèvia de la Direcció General de Serveis Socials.
  
La residència està obligada a atendre aquesta circumstància sempre que no excedisca d'un nombre superior al 10% de les places adherides.
  
5.1.3.e) Si una persona ingressa en un centre a títol particular, no com a beneficiari del programa, i una vegada en la residència sol·licita l'ajuda, haurà de comunicar-ho a la residència en el moment de fer-ho i si li és concedida, la residència no podrà després exigir al beneficiari l'abandó del centre.
  
5.1.3.f) Anotar cada ingrés en el llibre de registre del centre fent constar en ell, que és beneficiari d'aquest sistema d'ajudes.
  
5.1.3.g) Anotar en el llibre de registre del centre la baixa de l'interessat i els motius, així com qualsevol altra incidència que es produïsca en relació amb l'interessat.
  
5.1.3.h). Disposar d'un expedient amb les dades essencials de cada un dels usuaris garantint-se'n la confidencialitat. En aquest expedient hauran de constar a més:
  
La documentació justificativa en casos d'incapacitat o de presumpta incapacitat i els tràmits efectuats d'acord amb el que exigeix la normativa vigent en casos d'incapacitat sobrevinguda.Un inventari dels elements personals que porte l'usuari en el moment de l'ingrés.
  
5.1.3.i). Disposar d'una plantilla de personal que en cap cas no siga inferior a 35 treballadors per cada 100 residents dels quals almenys un 70% serà personal qualificat d'atenció directa, i que assegure en la seua organització interna i distribució per torns que els usuaris estiguen atesos les 24 hores del dia.
  
5.1.3.j) En les residències la capacitat de les quals siga igual o superior a les 100 places s'exigirà un metge i un ATS amb una dedicació de 40 hores setmanals. En les de capacitat inferior s'exigirà un ATS amb una dedicació de 8 hores setmanals per cada 10 usuaris i un metge amb una hora setmanal de dedicació per cada 10 residents fins un màxim de jornada completa i s'exigirà a més, per al cas dels supraassistits, els requisits que s'expressen en l'article següent.
  
5.1.3 k).Proporcionar als usuaris els serveis propis d'un centre residencial, així com activitats ocupacionals, recreatives i rehabilitadores.
  
5.1.4. Complir amb el que preveu l'article 17 d'aquesta ordre, pel que fa al pagament i a la justificació de les estades i atenir-se a les indicacions que sobre aquesta matèria els proporcionen els òrgans competents.
  
5.2. La Direcció General de Serveis Socials podrà revocar l'adhesió del centre al programa per incompliment de qualsevol de les obligacions i requisits exigits a aquests després de l'obertura d'un expedient a aquest efecte, sense perjuí de les mesures provisionals que pogueren dictar-se a l'empara del que preveu l'article 72 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior.
  
Article 6. Atenció de supraassistits
  
6.1.Les residències que desitgen atendre persones qualificades com a supraassistides, hauran de sol·licitar-ho expressament omplint el model que figura en l'Annex IV i hauran de reunir a més dels requisits establits amb caràcter general en l'article anterior, altres requisits addicionals, relatius a personal i a equipaments i necessitaran per això, una autorització expressa.
  
6.2.Si la residència acull un nombre igual o inferior a 20 supraassistits, la plantilla global de centre, haurà de ser com a mínim de 40 treballadors per cada 100 residents; si acull entre 20 i 45 usuaris, la plantilla global mínima serà de 45 treballadors per cada 100 residents, i si acull més de 45 supraassistits, de 50 treballadors per cada 100 residents.
  
6.3.En tot cas, en la seua plantilla, hauran de figurar els següents professionals: metge, psicòleg, treballador social, fisioterapeuta, dietista i ajudants tècnics sanitaris i s'exigirà en tots els supòsits, la presència d'un ATS durant les 24 hores del dia.
  
6.4.Respecte a l'equipament, la residència haurà de comptar amb dotació material d'infermeria, material d'esterilització, llits articulats amb baranes de seguretat, matalafs anti-escaras i equipament de transferència i transport.
  
6.5. Atés el caràcter excepcional d'aquest supòsit, en cap cas no s'abonaran places de supraassistits a centres que no reunisquen les condicions exigides i que no hagen sigut reconeguts com aptes per a això per la Direcció General de Serveis Socials mitjançant resolució expressa.
  
Els usuaris supraassistits atesos en residències que no estiguen preparades per a això, hauran de traslladar-se a centres que es troben expressament autoritzats per a l'atenció d'aquest tipus d'usuaris. Excepcionalment, en els casos en què el trasllat de residència puga suposar un greu perjuí per a l'usuari podrà romandre en la mateixa residència, amb petició expressa prèvia per part d'aquest, o de la seua família, quan no estiguera l'ancià en condicions de decidir per si mateix, a la Direcció General de Serveis Socials, sent també necessària la conformitat de la residència, i tot això sense perjuí del que preceptua l'article 211 del Codi Civil.
  
6.6. Quan un sol·licitant obtinga una puntuació de supraassistit i es trobe atés en una residència no autoritzada per a això, però manifeste el seu desig de romandre en el mateix centre, haurà d'indicar-ho expressament. En aquest cas i d'acord amb el que estableix l'apartat anterior, se li considerarà com a assistit als efectes d'aquesta ordre.
  
Article 7. Exclusions.
  
Queden explícitament excloses d'aquest programa aquelles persones que hagen rebut alguna subvenció per a l'ingrés en residència per altres organismes, en la quantia necessària per a atendre la necessitat.
  
Article 8: Determinació de les aportacions personals i familiars i quantificació de l'import complementari que ha de sufragar la Generalitat Valenciana
  
8.1. Una vegada determinat el tipus d'usuari a partir de l'informe mèdic i conseqüentment l'import de la plaça que necessita corresponent a la seua categoria, segons els preus establits en l'article 2, es determinarà l'import complementari que ha de sufragar la Generalitat Valenciana i que estarà determinat per:
  
Import complementari = cost de la plaça - (aportació del beneficiari + aportació familiar)
  
8.2.L'aportació de l'usuari es calcula aplicant als ingressos de la seua unitat familiar la quantia establida per la normativa de preus públics per a places d'assistits en residències de tercera edat dependents de la Generalitat Valenciana, considerant-se unitat familiar del sol·licitant l'especificada en l'article 4.3.
  
8.3.A més de l'aportació que corresponga al sol·licitant, l'aportació familiar participarà també en el cost de la plaça residencial si els ingressos de la seua unitat familiar superen determinats nivells de renda, considerant per a això separadament la renda per càpita de les unitats familiars de cada un dels fills. Aquestes rendes familiars s'agrupen de forma escalonada aplicant aportacions progressives amb relació a la quantia d'aquestes i establint una doble progressió en els tipus d'aportació:
  
a) L'aportació s'incrementa a mesura que augmenta el nivell de renda.
  
b) L'aportació s'incrementa a mesura que augmenta la renda per càpita de la unitat familiar, però considerant la renda global de cada unitat familiar en atenció al nombre de membres i deixant exemptes d'aportació les famílies de renda per càpita més baixa.
  
8.4. No obstant l'anterior, a l'efecte de determinar l'import complementari caldrà tenir-se en compte el següent:
  
Quan es justifique mitjançant sentència judicial que l'ancià manca del dret a la prestació alimentària de tots o d'algun dels seus fills, la renda per càpita de les unitats familiars dels fills que no estigueren obligats a la prestació d'aliments, no es computaran per a determinar l'aportació de la Conselleria.
  
Quan la sentència obligue els fills al pagament de pensió alimentària de quantia inferior a la quantitat que correspondria aplicant la taula de l'annex III, es prendrà com a quantia de l'aportació familiar la fixada en la sentència.
  
8.5.Atés la forma de càlcul especificada en l'apartat anterior, els trams de renda i les corresponents aportacions familiars d'aquesta convocatòria s'estableixen en l'annex III.
  
8.6.Una vegada determinada la quantitat que ha d'aportar el beneficiari i la seua família si escau, en dictarà resolució la directora general de Serveis Socials.
  
L'esmentada resolució especificarà el cost de la plaça, l'import que li correspon abonar al sol·licitant, la corresponent a les aportacions familiars, i l'import complementari que la Generalitat Valenciana abonarà directament al centre.
  
Article 9. Documentació.
  
El sol·licitant haurà de presentar la documentació següent:
  
9.1. Sol·licitud segons model oficial, model 1 que figura en l'annex, degudament emplenada, firmada per la persona interessada, o el seu representant, sempre que aquest últim ho acredite en la forma establida en l'article 32 de la Llei 30/92, de 26 de novembre, del Règim Jurídic de les Administracions Públiques i de Procediment Administratiu Comú.
  
Si la persona interessada està incapacitada per sentència judicial, podrà firmar la sol·licitud el tutor o curador designat per l'autoritat judicial.
  
9.2. En cas que hi haja una presumpta incapacitat o una incapacitat declarada, serà necessari presentar juntament amb la sol·licitud, l'autorització del jutge per a l'internament o la sol·licitud d'aquesta autorització
  
9.3. Fotocòpia compulsada del Document Nacional d'Identitat del sol·licitant i del representant legal, si és procedent.
  
9.4. Certificat d'empadronament amb especificació de l'antiguitat.
  
9.5. Fotocòpia compulsada de la Declaració de la Renda i/o Patrimoni o Certificat negatiu d'Hisenda del sol·licitant i el seu cònjuge corresponent a l'exercici de 1999.
  
9.6. Justificant de la pensió o pensions expedit per l'organisme competent relativa a l'any 2001.
  
9.7. Fotocòpia compulsada de la Declaració de la Renda i/o de Patrimoni de la unitat familiar dels fills del sol·licitant, o certificat negatiu d'Hisenda corresponent a l'exercici de 1999. (En cas que es troben casats i efectuen declaracions individuals, hauran de presentar fotocòpia de la declaració dels dos)
  
9.8. Imprés de dades econòmiques segons el model 4 que acompanya aquesta ordre amb la conformitat dels fills de realitzar l'aportació familiar mitjançant la firma de l'imprés oficial corresponent.
  
9.9. Informe mèdic segons el model 3 establit en l'annex, degudament emplenat i firmat en què figuren les dades del metge que l'emet i el número de col·legiat.
  
9.10. Informe social segons el model 2 establit en l'Annex emplenat per un treballador social de la mateixa manera que en l'apartat anterior.
  
9.11. Certificat de minusvalidesa per a l'excepció establida en l'article tres, punt 1 expedit per un Centre d'Orientació, Diagnòstic i Tractament de Minusvalideses.
  
9.12. Còpia compulsada de la sentència judicial, si és procedent, que fa referència en l'article 8.4 d'aquesta ordre.
  
Article 10. Justificació dels ingressos econòmics
  
La justificació dels ingressos del sol·licitant i de les persones a qui es refereix l'article quatre punt 3, es realitzarà de la manera que s'indica tot seguit:
  
10.1. La renda anual es justificarà amb el certificat de la pensió de l'any 2001 i la Declaració de l'Impost sobre la Renda de les Persones Físiques i/o del Patrimoni amb la totalitat dels fulls, tot incloent-hi el full d'ingrés o devolució degudament segellada.
  
10.2. En cas que s'haguera realitzat declaració complementària, s'haurà d'adjuntar fotocòpia compulsada de tots els fulls
  
.
  
10.3. Si s'està exempt de l'obligació de presentar la Declaració de l'Impost sobre la Renda de les Persones Físiques i del Patrimoni, el sol·licitant haurà de presentar Certificat Negatiu d'Hisenda i justificarà els seus ingressos mitjançant els certificats de les empreses o organismes oficials (INEM, Seguretat Social, Conselleria de Benestar Social, etc.).
  
Article 11. Lloc i termini de presentació.
  
11.1 Les sol·licituds es presentaran acompanyades de la documentació requerida en els articles 9 i 10, en la Direcció Territorial de la Conselleria de Benestar Social de la província del sol·licitant, sense perjuí d'allò establit per l'article 38.4 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
11.2. El termini de presentació de les sol·licituds s'iniciarà a partir de l'endemà de la publicació d'aquesta ordre en el Diari Oficial de la Generalitat Valenciana i finalitzarà el 31 d'octubre del 2001.
  
Article 12. Tramitació.
  
12.1. Els òrgans receptors de les sol·licituds, les trametran amb tota la documentació a les direccions territorials de Benestar Social.
  
12.2 Una vegada rebudes les sol·licituds, les direccions territorials de Benestar Social les registraran, verificaran, i podran realitzar d'ofici les actuacions que consideren necessàries per a la determinació, coneixement i comprovació de les dades en virtut dels quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació, que d'acord amb aquesta orde resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera es tindrà per desistida la seua petició, prèvia resolució que haurà de ser dictada en els termes previstos en l'article 42 de la Llei 30/1992 de 26 de novembre (LRJPAC) en la seua redacció donada al mateix per la Llei 4/1999 de 13 de gener de Modificació de la llei 30/92.
  
S'estableix una Comissió Tècnica de Valoració, per cada una de les direccions territorials integrada pel cap de Secció de Tercera Edat i dos tècnics de la Secció i una en la Direcció General de Serveis Socials integrada per la cap del Programa de Tercera Edat i dos tècnics del Servei de Planificació i Programes.
  
Aquestes comissions tècniques tindran com a funció l'estudi, informe i valoració tècnica de les sol·licituds, que trametran a la Direcció General de Serveis Socials.
  
12.4. En qualsevol fase de la tramitació de l'expedient, a la vista de la documentació que hi ha en aquest i de les obligacions que s'adquireixen per la concessió de l'ajuda, es podran demanar informes dels organismes i entitats que es considere oportú i realitzar les comprovacions necessàries sobre l'exactitud de tot això.
  
Article 13. Resolució.
  
13.1. La competència per a resoldre correspon a la directora general de Serveis Socials per delegació del conseller de Benestar Social.
  
13.2. Tenint en compte que el pressupost destinat a aquestes ajudes és limitat, es resoldran en primer lloc les sol·licituds corresponents als sol·licitants que acrediten major necessitat, és a dir que obtinguen major puntuació d'acord amb el barem sobre l'autonomia física i psíquica i barem sobre la situació social que figura en l'annex. Aquest criteri serà aplicat a totes les sol·licituds que s'hagen presentat en aquest mes.
  
13.3.El termini màxim per a resoldre i notificar les sol·licituds serà de tres mesos, a comptar des de la data d'entrada en qualsevol dels registre de l'òrgan competent per a resoldre, i no es podrà emetre cap resolució amb anterioritat a la publicació de la resolució del conseller de Benestar Social mitjançant la qual es dóna publicitat al crèdit i a la línia pressupostària que finançarà aquestes ajudes. En tot cas es resoldrà amb anterioritat a la finalització de l'exercici 2001, tenint-se en compte, a més, les data que ha d'establir l'Ordre que regule les operacions de tancament de l'exercici anteriorment ressenyat.
  
13.4. Una vegada esgotat el crèdit consignat, no podrà dictar més resolucions per la directora general de Serveis Socials a l'empara d'aquesta orde, circumstància que s'haurà de publicar en el DOGV.
  
13.5. En el cas que una persona inclosa en l'àmbit d'aplicació del programa no faça ús d'aquest sense causa justificada en el termini dels 30 dies següents a la notificació, perdrà el dret que li haguera sigut reconegut, tot dictant-se a l'efecte resolució per la Direcció General de Serveis Socials en la qual es declare caducat aquest.
  
Article 14. Recursos
  
Contra les resolucions de concessió o denegació d'una ajuda, podrà interposar-se potestativament recurs de reposició davant del mateix òrgan que l'ha dictat en el termini d'un mes a comptar des de l'endemà de la seua notificació, de conformitat amb els articles 116 i 117 de la Llei 30/92 modificada per la Llei 4/99, de 13 de gener, de Règim Jurídic de les Administracions Públiques i Procediment Administratiu Comú o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, d'acord amb allò disposat pels articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Article 15. Revisió de situacions.
  
15.1. Quan una persona inclosa en el programa considere que s'han modificat les circumstàncies que van servir de base per a dictar la resolució, podrà dirigir a l'administració una sol·licitud de revisió d'aquesta, tot acompanyant la documentació que considere adequada per a justificar la seua pretensió.
  
15.2. El conseller de Benestar Social, una vegada examinada la sol·licitud, dictarà la resolució que corresponga d'acord amb els criteris i requisits establits en la aquesta ordre.
  
15.3. L'import complementari que aportarà la Generalitat Valenciana es mantindrà durant tot l'exercici, llevat que concórreguen circumstàncies excepcionals en la situació dels beneficiaris i per això, els interessats sol·liciten a la Direcció General de Serveis Socials la seua revisió.
  
Article 16. Obligacions dels residents.
  
16.1 Facilitar als òrgans competents a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada i resulte necessària per a assegurar el compliment de la finalitat de l'ajuda concedida.
  
16.2 Notificar a l'òrgan competent en matèria de serveis socials la sol·licitud i concessió de tota ajuda per part d'altres administracions o entitats públiques o privades per a aquesta finalitat. En el cas que aquestes ajudes foren diferents de les inicials previstes en la sol·licitud, el sol·licitant sotmetrà l'expedient, per al seu estudi, a l'òrgan competent, que podrà augmentar o disminuir la quantitat inicialment concedida mitjançant l'oportuna resolució.
  
16.3 Assumir les actuacions de control financer que corresponen a la Intervenció General en relació amb la subvenció.
  
16.4. Abonar a la Residència la quantitat que li corresponga en concepte d'aportació personal i familiar, segons el que establix aquesta orde.
  
16.5. Observar les normes de convivència i de respecte mutu, amb la resta dels residents i amb el personal en la residència en què es trobe atés.
  
16.6. L'incompliment de qualsevol dels requisits anteriors podrà donar lloc a l'anul·lació de l'ajuda concedida
  
Article 17. Pagament i justificació de les estades en les residències.
  
17.1. El beneficiari rebrà la subvenció concedida mitjançant la seua deducció de l'import de la factura de l'estada en el moment en què la Generalitat Valenciana abone aquesta directament a les residències acollides al programa objecte d'aquesta convocatòria.
  
17.2. Les residències acollides al programa presentaran mensualment en les direccions territorials de Benestar Social una relació nominal dels residents que tinguen acollits per mitjà d'aquest sistema juntament amb les corresponents factures, a les quals s'adjuntarà la conformitat de la prestació del servei per part del beneficiari.
  
Aquesta relació es referirà als residents atesos durant el mes immediatament anterior.
  
17.3. La Direcció Territorial de Benestar Social procedirà a comprovar i aprovar la documentació presentada, tot verificant el compliment de la finalitat objecte del programa la subvenció i emetent el certificat corresponent.
  
La Conselleria de Benestar Social procedirà al reconeixement de l'obligació i proposta de pagament a favor de cada una de les residències prestadores del servei, procedint-se a l'efecte, a realitzar les liquidació mensual que corresponga, atenent a les altes i les baixes que s'hagueren produït.
  
17.4. En cas que un beneficiari d'aquest sistema siga ingressat en un centre hospitalari, la residència seguirà rebent el 75% de les quantitats íntegres/diàries que corresponguen en qualitat de reserva de plaça. El càlcul s'efectuarà per dies durant el temps que estiga hospitalitzat.
  
Si durant el període que dure l'hospitalització, el sol·licitant o la seua família manifesten de forma expressa el seu desig de no tornar a aquest centre, s'entendrà que causa baixa en el moment que la residència reba la comunicació per escrit, i percebrà la residència el 75% del preu de la plaça amb el límit màxim de la data assenyalada, podent ,conseqüentment, la residència disposar d'aqueixa plaça per a un altre usuari.
  
17.5. En cas d'alta o baixa, durant el mes, per qualsevol motiu, d'un beneficiari acollit al programa de bo-residència, la proposta de pagament a la residència acollidora es prorratejarà pels dies corresponents.
  
Article 18. Revisió
  
18.1 Es podrà dictar una resolució de deixar sense efectes, minoració i si és procedent, reintegrament dels imports complementaris aportats per la Generalitat Valenciana rebuts per les residències, així com els interessos de demora des del moment del pagament de l'ajuda, en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, sempre que aquests supòsits siguen imputables als titulars de les residències.
  
18.2. El procediment s'iniciarà d'ofici com a conseqüència de la pròpia iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
18.3. En la tramitació del procediment es garantirà, en tot cas, el dret de la persona interessada a l'audiència.
  
18.4 El termini màxim per a resoldre serà de sis mesos des del moment en què va ser incoat l'expedient de revocació o minoració.
  
18.5 Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
DISPOSICIONS ADDICIONALS
  
Primera
  
Els beneficiaris d'ajudes a bo residència durant l'any 2000 quedaran acollits automàticament al programa objecte d'aquesta convocatòria, si bé, i a fi d'actualitzar l'import dels bons corresponents, hauran de presentar en el termini de 3 mesos a partir de la publicació d'aquesta orde, la següent documentació:
  
- Fotocòpia de la Declaració de Renda i/o patrimoni corresponent a l'exercici de 1999 o certificat negatiu d'Hisenda del beneficiari i del cònjuge.
  
- Certificat de pensió o pensions de l'any 2001.
  
- Declaració de renda de la unitat familiar dels fills del sol·licitant o certificat negatiu d'Hisenda corresponent a l'exercici de 1999.
  
- Ratificació de la sol·licitud que implicarà l'acceptació de les bases d'aquesta convocatòria, així com la conformitat dels membres de la unitat familiar del beneficiari de la subvenció, tot això en relació amb l'article 9.8 d'aquesta orde.
  
- Certificat mèdic segons model establit quan hi haja hagut una modificació substancial en l'estat de salut del beneficiari i/o sol·licitant.
  
Segona
  
Les sol·licituds per a ajudes del sistema de bo residència, presentades a l'empara de l'Orde 4 de gener del 2000, de la Conselleria de Benestar Social que no hagen sigut resoltes, tindran prioritat sobre les sol·licituds per a acollir-se a aquest programa, havent de presentar la documentació especificada en el punt anterior en el termini de 60 dies, comptats a partir de l'entrada en vigor de l'Ordre. Una vegada passat aquest termini es consideraran com a noves sol·licituds.
  
Tercera
  
A fi de no perjudicar a persones majors en situació d'abandó i en situacions d'excepcional gravetat social que puguen afectar a aquests o a les seues famílies, la Direcció General de Serveis Socials, a la vista de l'informe social i/o la documentació que ho acredite, i prèvia proposta de la Comissió Tècnica, podrà resoldre de forma motivada aquestes ajudes encara que falte algun dels requisits establits en aquesta ordre. En tot cas, haurà de constar en l'expedient clarament la referència al supòsit que es tracte i la dificultat de satisfer la necessitat plantejada, tot considerant en la totalitat els requisits assenyalats, que en cap cas seran els relatius a la capacitat d'aportació econòmica del beneficiari.
  
DISPOSICIÓ TRANSITÒRIA
  
Primera
  
En el cas de persones que hagen sigut beneficiàries de bons durant l'any 2000 que estiguen ateses en residències adherides, es dictarà resolució en el sentit que corresponga d'acord amb el règim establit en aquesta ordre, amb efectes des de l'1 de gener del 2001
  
DISPOSICIONS FINALS
  
Primera
  
L'eficàcia d'aquesta ordre quedarà condicionada a l'existència de crèdit adequat i suficient per a atendre les esmentades ajudes en els pressupostos de l'exercici 2001.Una vegada hi haja l'esmentat crèdit, mitjançant Resolució d'aquesta Conselleria s'hi donarà publicitat i a la línia pressupostària que finançarà les ajudes.
  
Segona
  
Es faculta la Secretaria General i a la Direcció General de Serveis Socials perquè dicten les instruccions necessàries per al desenvolupament d'aquesta ordre.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra l'Ordre de convocatòria podrà interposar-se, a més del recurs contenciós administratiu, recurs potestatiu de reposició davant de la consellera de Benestar Social, en el termini d'un mes a partir de l'endemà de la seua publicació en el Diari Oficial de la Generalitat Valenciana de conformitat amb els articles 116 i 117 de la LRJPAC.
  
València, 20 de desembre de 2000
  
El conseller de Benestar Social
  
RAFAEL BLASCO CASTANY
  
ANNEX I
  
Barem sobre autonomia psíquica i física
  
A) Atencions que necessita
  
MOBILITAT PUNTS
  
- Camina amb normalitat 0
  
- Camina amb dificultat o amb l'ajuda de bastó 2
  
- Camina amb ajuda de crosses, amb caminadors, etc. 4
  
- En cadira de rodes o enllitat 6
  
ROBA
  
- Es vesteix sense ajuda i correctament 0
  
- Es vesteix sol però incorrectament 2
  
- Necessita alguna ajuda per a vestir-se 3
  
- Incapaç de vestir-se sense ajuda 4
  
ENDREÇ
  
- Es renta sense ajuda 0
  
- Es renta sol però incorrectament 2
  
- Necessita ajuda per a rentar-se 3
  
- Incapaç de rentar-se sense ajuda 4
  
ALIMENTACIÓ
  
- S'alimenta correctament i sense ajuda 0
  
- S'alimenta amb ajuda mínima 2
  
- Necessita ajuda freqüentment 3
  
- És incapaç d'alimentar-se i necessita ajuda sempre 4
  
CONTINÈNCIA D'ESFÍNTERS
  
- Continència completa 0
  
- Incontinència ocasional 2
  
- Incontinència freqüent 3
  
- Incontinència completa 4
  
B) Limitacions que pateix
  
LIMITACIÓ VISUAL
  
- Cap o lleu 0
  
- Moderada 0,50
  
- Important 1
  
- Total 2
  
LIMITACIÓ AUDITIVA
  
- Cap 0
  
- Lleu 0,50
  
- Moderada 1
  
- Important 2
  
C) Situació psíquica
  
ORIENTACIÓ EN EL TEMPS I EN L'ESPAI
  
- Completament orientat 0
  
- Desorientació ocasional 1
  
- Desorientació freqüent 2
  
- Completament desorientat 3
  
INCOHERÈNCIES EN LA COMUNICACIÓ
  
- Cap o lleu 0
  
- Moderada 1
  
- Important 2
  
- Total 3
  
ESTAT EMOCIONAL
  
- Normal 0
  
- Inestable 1
  
- Alterat 2
  
- Depressiu 3
  
TRANSTORNS EN LA CONDUCTA
  
- Cap 0
  
- Lleugers 2
  
- Moderats 3
  
- Importants 4
  
TRANSTORNS EN LA MEMÒRIA
  
- Cap 0
  
- Lleugers 0,50
  
- Moderats 0,75
  
- Importants 1
  
D) Estabilitat de l'estat de salut
  
Deterioració progressiva lenta 0
  
Deterioració progressiva moderada 1
  
Deterioració progressiva accelerada 2
  
Deterioració progressiva molt accelerada 3
  
E) Per altres situacions no especificades en apartats
  
anteriors que s'inferisquen del diagnòstic mèdic: fins a 5
  
ANNEX II
  
Barem situació social
  
I. Ajuda que necessita per a realitzar les activitats instrumentals de la vida diària
  
Cobertura de les necessitats primàries
  
- Totalment dependent 8 punts.
  
- Necessita ajuda gairebé a diari 6 punts.
  
- Necessita ajuda mínima 1 punts
  
Realització de les tasques domèstiques
  
- Totalment dependent 5 punts
  
- Necessita ajuda gairebé a diari 4 punts
  
- Necessita ajuda mínima 1 punts
  
Comunicació social
  
- Totalment dependent 3 punts
  
- Necessita ajuda gairebé a diari 2 punts
  
- Necessita ajuda mínima 1 punts
  
II. Suport social que rep
  
- Gens 16 punts
  
- Escàs suport 14 punts
  
- Suport insuficient i extern 8 punts
  
III. Situació de la família que dóna suport a la persona major
  
- Conflicte familiar 8 punts
  
- Relacions familiars deteriorades 6 punts
  
- Càrregues familiars greus 4 punts
  
- Obligat/Obligada a fer torns rotatoris per domicilis 4 punts
  
IV. Situació de l'habitatge
  
- Sense habitatge 10 punts
  
- Habitatge amb barreres 8 punts
  
- Habitatge amb escasses condicions 6 punts
  
V. Agrupació familiar
  
- Ingressar amb familiar assistit 10 punts
  
VI. Per tenir més de 80 anys 5 punts
  
VII. Per unes altres circumstàncies no considerades
  
en apartats anteriors que s'inferisquen de
  
l'informe socia: fins a 5 punts
  
ANNEX IV
  
Sr/Sra. ..., amb DNI número...,com a representant legal de la residència de tercera edat ...., situada al carrer ..., número ..., de ..., Codi Postal ..., telèfon..., autoritzat per la Dirección General de Serveis Socials mitjançant resolució número ..., de data ..., amb capacitat de ....
  
EXPOSA
  
Que es troba interessat que la residència les dades de la qual s'indiquen amunt, participe en el Programa per a finançar estades en residències de Tercera Edat, i manifesta el seu compromís d'acceptar i acomplir tots els requisits establits en la convocatòria, així com atenir-se a les indicacions que per a la bona marxa d'aquest li proporcione la Direcció General de Serveis Socials.
  
Per tot això,
  
SOL.LICITA
  
L'adhesió a aquest programa amb un nombre de ...., per a atendre beneficiaris vàlids, semiassistits i assistits.
  
L'adhesió a aquest programa amb un nombre de ..., per a atendre beneficiaris supraassistits.
  
Així mateix manifesta que és conscient que l'omissió, falsedat, o l'incompliment d'algun dels requisits exigits en la convocatòria, donarà lloc a la seua exclusió com a centre col·laborador d'aquest programa, sense perjuí d'altres sancions administratives que puguen imposar-se d'acord amb allò establit en la Llei de Serveis Socials i la resta de normativa vigent.
  
València, ?. d ...de..
  
El representant legal de la Residència